Giganten Real Madrid er rystet
For foran øynene på hele førstelaget skal klubbpresident Florentino Perez ha spurt trener Carlo Ancelotti og spillerne om hva som skjer med hans kjære Real Madrid. Deretter skal mektige Perez, ifølge de spanske sportsavisene AS og Marca, ha krevd øyeblikkelig bedring etter det pinlige 4-0-tapet for Atlético Madrid. – Vi må bli det laget vi var før, var beskjeden fra presidenten, et sitat som AS brukte over hele sin førsteside tirsdag. Martin Ødegaard , som har trent med A-laget i to dager etter søndagens Castilla-debut, har utvilsomt fått erfare hvordan det blåser på toppen i en gigantklubb som Real Madrid. Det går på stoltheten løs når Real Madrid ikke har vunnet noen av de seks kampene mot byrival Atlético Madrid denne sesongen. Snaue to uker etter at nordmannen flyttet til den spanske hovedstaden har han fått merke hvilke krav som stilles og hvor mye støy det kan bli. Les også:Barcelona i ryggen på Real MadridOg enda verre: Hvor mye kok det blir hvis verdensstjernene feirer seg selv på nattklubb etter å ha fått rundjuling av lillebroren noen timer i forveien. – Deres smil er vår skam, sto det skrevet over en plakat som supportere hadde med seg utenfor treningsanlegget Valdebebas på mandag. I går var veien sperret av slik at journalister og fans måtte stå mange hundre meter unna den strengt bevoktede porten utenfor hovedkvarteret. – Det er kaos her nå, sier en spansk TV-reporter til VG. Lørdag valset Atletico Madrid over Ronaldo og Co og vant Madrid-derbyet 4-0. Sist laget med røde og hvite striper slo «Los Blancos» med fire mål på Vicente Calderón var tilbake i 1972.Senere på kvelden inviterte Cristiano Ronaldo flere lagkamerater på sitt eget 30-årslag på nattklubben In Zalacain i nærheten av sitt eget hjem i det luksuriøse La Finca-området. En rekke bilder og video fra festen er lekket ut og blitt en slager på nettet. Blant annet en video der Ronaldo står på scenen og synger sammen med den colombianske artisten Kevin Roldán. Ingen av de spanske spillerne var tilstede. Kaptein Iker Casillas og visekaptein Sergio Ramos skal ha reagert på festingen, og nå spekuleres det i at det er skapt splid mellom spanjolene og «Ronaldo-klanen». Den består blant annet av Pepé, Fabio Coentrao, James Rodriguez og Marcelo. Luka Modric, Keylor Navas og Sami Khedira var også med på bursdagsfesten. Sistnevnte etter å ha blitt skadet – igjen. Nå meldes det at tyskeren, som bare har kontrakt til sommeren og fra før har hatt liten tillit i Real Madrid, er ferdig i klubben.Fra før er også Pepe, Sergio Ramos, James Rodriguez og Luka Modric ute med skade, noe som betyr at Martin Ødegaard rykker frem i køen. Men med det voldsomme presset som er på Carlo Ancelotti før lørdagens kamp mot Deportivo La Coruna, er det dårlig timing for å introdusere en norsk 16-åring for A-lagstroppen. I går brukte Marca hele førstesiden og de ni neste på Real Madrid. Den spanske AS-journalisten Carlos Forjanes sier til VG at en rekke omstendigheter har utløst den noe panikkartede tilstanden i og rundt klubben. – Spillerne er slitne etter en tøff november og desember. 30. desember spilte de en oppvisningskamp mot Milan i Dubai. Så kom tapet i Valencia, Bale’s egoistiske opptreden, seire uten å overbevise og Ronaldos utvisning og karantene, beskriver Forjanes.Det påfølgende stortapet for Atlético Madrid, og bildene av smilende og bursdagsfeirende spillere senere samme kveld, har fått omgivelsene til å koke. Nå er kun en ting godt nok på lørdag: En imponerende seier. PS! Den spanske TV-kanalen La Sexta kunne i går fortelle at det var trykket opp egne Ronaldo-penger som ble brukt på festen på In Zalacain. Sedlene var prydet med tallet 30 – der 0’en var erstattet med et bilde av «Gullballen», prisen som portugiseren ble tildelt i januar.
I to dager på rad har Martin Ødegaard (16) trent med Real Madrids A-lag. Han kan ikke ha unngått å få med seg at stemningen er svært anspent.